b'\n_START_ARTICLE_\nFernando Alonso\n_START_SECTION_\nDirka\xc5\xa1ka kariera\n_START_PARAGRAPH_\nPred sezono 2007 je prestopil v mo\xc5\xa1tvo McLaren Mercedes. Po desetih dirkah s tremi zmagami zaseda drugo mesto v dirka\xc5\xa1kem prvenstvu za mladim mo\xc5\xa1tvenim kolegom Lewisom Hamiltonom. Po napeti sezoni se je vse do zadnje dirke boril za naslov, na koncu pa osvojil tretje mesto v prvenstvu. Ob koncu sezone se je poslovil od angle\xc5\xa1ko-nem\xc5\xa1kega mo\xc5\xa1tva in prestopil v mo\xc5\xa1tvo Renault F1. V sezoni 2008 je z ekipo Renault zmagal na dveh dirkah, sezona 2009 pa je bila \xc5\xa1e slab\xc5\xa1a z le enimi stopni\xc4\x8dkami._NEWLINE_Pred sezono 2010 je prestopil v Ferrari. Sezono je sicer za\xc4\x8del z zmago na prvi dirki sezone za Veliko nagrado Bahrajna, toda nadaljevanje prve polovice sezone je bilo slab\xc5\xa1e, saj je na naslednjo \xc4\x8dakal deset dirk. S \xc5\xa1tirimi zmagami v drugem delu sezone se je priklju\xc4\x8dil boju za naslov prvaka, ki se je odlo\xc4\x8dil na zadnji dirki sezone za Veliko nagrado Abu Dabija, kjer pa je s sedmim mestom izgubil naslov prvaka proti Sebastianu Vettlu, Alonso pa je prvi\xc4\x8d v karieri postal podprvak. V sezoni 2011 je z eno zmago na dirki za Veliko nagrado Velike Britanije in \xc5\xa1e devetimi uvrstitvami na stopni\xc5\xa1ke osvojil \xc4\x8detrto mesto v prvenstvu. V sezoni 2012 se je do zadnje dirke sezone za Veliko nagrado Brazilije boril za naslov s Vettlom, ki je s tremi to\xc4\x8dkami prednosti postal prvak. Tudi v prvi polovici sezone 2013 je bil z dvema zmagama v boju za naslov prvaka, toda v drugem delu sezone ni ve\xc4\x8d zmagal in osvojil drugo mesto v prvenstvu z velikim zaostankom za Vettlom.'